钦定古今图书集成/明伦汇编/氏族典/第262卷 > 王勃
## 钦定古今图书集成/明伦汇编/氏族典/第262卷 > 王勃

按《唐书王勃传》：“勃字子安，绛州龙门人。六岁善文辞九岁得颜师古注《汉书》读之，作《指瑕》以擿其失。麟德
初，对策高第。年未及冠，授朝散郎，数献颂阙下。沛王
闻其名，召署府修撰，论次平台秘略。书成，王爱重之。
是时诸王斗鸡，勃戏为文檄英王鸡。高宗怒曰：‘是且
交构’。斥出府。勃既废，客剑南，尝登葛愦山旷望，慨然”
思诸葛亮之功，赋诗见情。闻虢州多药草，求补参军，
倚才陵藉为僚吏共嫉官奴曹达，抵罪匿勃所，惧事
泄辄杀之，事觉当诛，会赦除名。父福畤，繇雍州司功
参军坐勃故，左迁交阯令。勃往省，度海溺水，痵而卒，
年二十九。初道出锺陵，九月九日，都督大宴滕王阁，
宿命其婿作序以夸客，因出纸笔遍请客，莫敢当。至
勃，沆然不辞。都督怒，起更衣，遣吏伺其文辄报。一再
报，语益奇，乃矍然曰：“天才也！”请遂成文，极欢罢。勃属
文，初不精思，先磨墨数升，则酣饮，引被覆面卧，及寤，
援笔成篇，不易一字，时人谓勃为“腹槁。”